Temeljem članka 41. st. 2 Zakona o predškolskom odgoju i obrazovanju ( NN 10/97, 107/07, 94/13 i 98/19), članka 41. Državnog pedagoškog standarda predškolskog odgoja i obrazovanja ( NN 63/08 i 90/10) , članka 17. Odluke o socijalnoj skrbi grada Ozlja („Službeni glasnik“ Grada Ozlja 13/21) i članka 18. Pravilnika o upisu djece i ostvarivanju prava i obveza korisnika usluga Dječjeg vrtića Zvončić Ozalj, Upravno vijeće Dječjeg vrtića Zvončić Ozalj na svojoj 51. sjednici održanoj dana 28. siječnja 2022. godine donosi

**PRAVILNIK O PARTICIPACIJI**

**roditelja za korištenje usluga**

**DJEČJEG VRTIĆA ZVONČIĆ OZALJ**

**Članak 1.**

Ovim Pravilnikom uređuje se participiranje roditelja u cijeni boravka djeteta u Dječjem vrtiću Zvončić Ozalj ( u daljnjem tekstu: Vrtić).

**Članak 2.**

Cijena korištenja usluga Vrtića je jedinstvena i za roditelja/skrbnika korisnika usluga iznosi **640,00 kn** mjesečno. Vrtić će roditeljima ispostaviti račun do 5. u mjesecu za protekli mjesec. Roditelji su dužni podmiriti račun do 25. u mjesecu.

**Članak 3.**

Korisnik za drugo dijete u Vrtiću plaća 10 % umanjenu cijenu od one koju roditelji plaćaju za prvo dijete.

**Članak 4.**

Pravo na boravak djeteta u Vrtiću bez naknade može ostvariti roditelj, osoba kojoj je dijete povjereno na čuvanje i odgoj ili udomitelj za treće i svako sljedeće dijete ako ima prebivalište na području Grada Ozlja.

**Članak 5.**

Pravo na boravak djeteta u Vrtiću bez naknade može ostvariti i roditelj, osoba kojoj je dijete povjereno na čuvanje ili udomitelj u kraćem programu odgojno obrazovnog rada s djecom od navršene treće godine života do polaska u osnovnu školu temeljem medicinske dokumentacije, a na preporuku psihologa.

**Članak 6.**

Pravo na boravak djeteta u Vrtiću bez naknade u vremenskom razdoblju od godine dana od dana upisa djeteta u vrtić, mogu ostvariti djeca koja žive u posebno teškim obiteljskim okolnostima (ovisnost ili teža bolest roditelja ili djece, djeca s razvojnim poteškoćama te djeca čiji je jedan od roditelja ili skrbnika preminuo).

**Članak 7.**

Pravo na boravak djeteta u Vrtiću bez naknade može ostvariti roditelj, osoba kojoj je dijete povjereno na čuvanje i odgoj ili udomitelj za dijete s teškoćama u razvoju ukoliko to pravo ne ostvaruje po drugoj osnovi, ako ispunjava uvjete sukladno Odluci o socijalnoj skrbi Grada Ozlja, sve dok postoje opravdani razlozi.

**Članak 8.**

Za ostvarenje prava iz čl. 4.-7. ovog Pravilnika, roditelj djeteta, odnosno skrbnik ili zakonski zastupnik dužan je podnijeti zahtjev Jedinstvenom upravnom odjelu Grada Ozlja koje će donijeti rješenje.

**Članak 9.**

Za vrijeme izbivanja iz Vrtića, ako je to izbivanje uslijedilo zbog najavljenog korištenja godišnjeg odmora ( najmanje 15 radnih dana u kontinuitetu), uplate se za te dane umanjuju za 50% iznosa pune cijene boravka djeteta u Vrtiću.

 U slučaju bolesti djeteta u trajanju od 10 radnih dana i dulje ( uz predočenje liječničke potvrde), cijena boravka djeteta se za te dane umanjuje za 50% od pune cijene boravka djeteta u Vrtiću.

 U slučaju izostanka djeteta zbog izolacije ili samoizolacije uzrokovane epidemijom COVID 19, a po preporuci epidemiologa i nalogu Stožera civilne zaštite, cijena boravka se umanjuje 50% za broj dana izostanka. Isto vrijedi za braću i sestre djeteta u samoizolaciji koji su polaznici Vrtića.

**Članak 10.**

Korisnik za dijete koje je privremeno ispisano plaća 50 % od jedinstvene cijene usluga Vrtića za period ispisa. Privremeni ispis ne može biti dulji od 60 dana u pedagoškoj godini.

**Članak 11.**

Na ovom Pravilniku temelje se Ugovori o uvjetima i načinu korištenja usluga te o međusobnim pravima i obvezama roditelja i Ustanove i služi za obračunavanje participacije za korištenje usluga Dječjeg vrtića Zvončić Ozalj.

**Članak 12.**

Stupanjem na snagu ovog Pravilnika prestaje važiti Pravilnik o participaciji roditelja za korištenje usluga Dječjeg vrtića Zvončić Ozalj od 29. kolovoza 2019. godine ( KLASA: 601-02/19-02/03, URBROJ: 2133-81-03-19-01), kao i Pravilnik o izmjenama i dopunama Pravilnika o participaciji roditelja za korištenje usluga Dječjeg vrtića Zvončić Ozalj (KLASA: 601-02/21-02/05, URBROJ: 2133-81-03-21-01) od 20. listopada 2021. godine.

Ovaj Pravilnik stupa na snagu 8 dana od dana objave na oglasnoj ploči Vrtića, a isti se primjenjuje od 1. siječnja 2022. godine.

 PREDSJEDNIK UPRAVNOG VIJEĆA:

\_\_\_\_\_\_\_\_\_\_\_\_\_\_\_\_\_\_\_\_

 Hrvoje Zoretić

Ozalj, 28. siječnja 2022. godine

KLASA: 601-02/22-02/02

URBROJ: 2133-81-03-22-01